Христо Смирненски
Иде!

chitanka.info

Иде![0]

Над Дунав пълновод[1]

един комин дими;

загадъчно гърми

и свири параход.

От българския брег

камбаните звънят —

вестяват светъл път

на богочеловек.

На параходний борт

е жълтият Христос[2],

незнаен кат въпрос

и важен като лорд.

От север иде той —

пророк и дипломат,

обходил божи свят

със мисии безброй.

По примера велик

на първия Христос,

навсякъде бе бос

добрий му ученик.

Но той не беше прост

да ходи бос по лед —

той бродеше навред

в познанията бос…

И чакат го сега

апостоли наред

с усмивка и привет

да слезне на брега.

И щом се той вести,

ще гръмнат те за миг:

„Учителю велик,

какво направи ти?“

Премъдрий дипломат

над буйната река

ще махне със ръка

замислен и нерад.

И с тежкия си глас

ще каже: „Господа,

у мократа вода

направих дупка аз!“

Над Дунав пълновод

един комин дими;

загадъчно гърми

румънски параход.

[0] Публикация: Българан. Седмично хумористично списание. София, г. VI, бр. 3 от [15 януари 1921 г.], с подпис: Ведбал.

Стихотворението е написано във връзка със завръщането на Ал. Стамболийски от тримесечната дипломатическа обиколка из Европа. ↑

[1] Над Дунав пълновод — Стамболийски се завръща от Румъния през Дунав и е посрещнат тържествено в Русе. ↑

[2] жълтият Христос — поетът има пред вид Стамболийски. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.